[pic] | EUROOPA ÜHENDUSTE KOMISJON |

Brüssel 11.1.2008

KOM(2007) 868 lõplik

2008/0006 (ACC)

Ettepanek:

NÕUKOGU OTSUS

milles käsitletakse ühenduse seisukohta rahvusvahelises kohvinõukogus 2007. aasta rahvusvahelise kohvilepingu hoiulevõtja nimetamise küsimuses

(komisjoni esitatud)

SELETUSKIRI

1. Rahvusvaheline kohviorganisatsioon pidas Londonis läbirääkimisi uue, 2007. aasta kohvilepingu üle (edaspidi „2007. aasta leping”). 2007. aasta lepingu lõplik tekst võeti vastu rahvusvahelise kohvinõukogu 98. istungil 28. septembri 2007. aasta resolutsiooniga nr 431. Uue lepingu ülesanne on asendada 2001. aasta rahvusvaheline kohvileping.

2. Kõnealusel kohvinõukogu istungil ei suudetud lõplikult kokku leppida, kes peaks lepingu tulevikus hoiule võtma, sest ootamatult selgus, et ÜRO lepingute osakond ei saa võtta hoiule rahvusvahelisi lepinguid, mis ei ole ÜRO ametlikes keeltes. Kuna 2007. aasta kohvilepingu portugalikeelset teksti ei olnud sel põhjusel võimalik hoiule anda, ei saa ÜRO New Yorgi peakorter enam olla lepingu hoiulevõtja.

3. Vastavalt 2007. aasta rahvusvahelise kohvilepingu artikli 2 (mõisted) lõikele 10 nimetatakse lepingu hoiulevõtja kohvinõukogu konsensusliku otsusega, mis tuleb teha kehtiva 2001. aasta rahvusvahelise lepingu alusel enne 31. jaanuari 2008.

4. Võttes arvesse asjaolu, et Euroopa Ühendusele on pakutud võimaluste hulgast vastuvõetav ettepanek, et 2007. aasta lepingu hoiulevõtjaks nimetataks rahvusvaheline kohviorganisatsioon, on vaja tagada, et ühendus osaleks hääletamisel ja toetaks nimetatud võimalust.

5. Käesoleva ettepaneku eesmärk on seega volitada Euroopa Ühendust hääletama selle poolt, et 2007. aasta lepingu hoiulevõtjaks nimetataks rahvusvaheline kohviorganisatsioon.

2008/0006 (ACC)

Ettepanek:

NÕUKOGU OTSUS

milles käsitletakse ühenduse seisukohta rahvusvahelises kohvinõukogus 2007. aasta rahvusvahelise kohvilepingu hoiulevõtja nimetamise küsimuses

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 133 lõikeid 1–4 koostoimes artikli 300 lõike 2 teise lõiguga,

võttes arvesse komisjoni ettepanekut[1]

ning arvestades järgmist:

(1) Rahvusvaheline kohvinõukogu võttis oma 98. istungil 28. septembri 2007. aasta resolutsiooniga nr 431 vastu uue, 2007. aasta rahvusvahelise kohvilepingu teksti.

(2) 2001. aasta rahvusvahelist kohvilepingut on pikendatud 28. septembri 2007. aasta resolutsiooniga nr 432 ühe aasta võrra 1. oktoobrist 2007 kuni 30. septembrini 2008.

(3) Vastavalt 2007. aasta rahvusvahelise kohvilepingu artikli 2 lõikele 10 nimetatakse lepingu hoiulevõtja kohvinõukogu otsusega, mis tehakse kehtiva 2001. aasta rahvusvahelise lepingu alusel. Otsus peab olema konsensuslik ja tuleb teha enne 31. jaanuari 2008.

(4) Hoiulevõtja nimetamine on Euroopa Ühenduse huvides.

(5) Euroopa Ühenduse seisukoht rahvusvahelises kohvinõukogus tuleks kõnealuses küsimuses kindlaks määrata,

ON TEINUD JÄRGMISE OTSUSE:

Ainus artikkel

Euroopa Ühendus hääletab vastavalt oma seisukohale rahvusvahelises kohvinõukogus selle poolt, et 2007. aasta rahvusvahelise kohvilepingu hoiulevõtjaks nimetataks rahvusvaheline kohviorganisatsioon.

Brüssel, […]

Nõukogu nimel

eesistuja

[1] ELT C …